
LIETUVOS RESPUBLIKOS
1974 M. ATĖNŲ KONVENCIJOS DĖL KELEIVIŲ IR JŲ BAGAŽO VEŽIMO JŪRA 2002 M. PROTOKOLO RATIFIKAVIMO ĮSTATYMO PROJEKTO
AIŠKINAMASIS RAŠTAS

1. Įstatymo projekto rengimą paskatinusios priežastys, tikslai ir uždaviniai
Lietuvos Respublikos Seimui priėmus Lietuvos Respublikos 1974 m. Atėnų konvencijos dėl keleivių ir jų bagažo vežimo jūra 2002 m. protokolo ratifikavimo įstatymo projektą (toliau – Įstatymas), Lietuvos Respublika ratifikuos 1974 m. Atėnų konvencijos dėl keleivių ir jų bagažo vežimo jūra 2002 m. protokolą (toliau – Protokolas), priimtą 2002 m. lapkričio 1 d. Londone. 
2011 m. gruodžio 12 d. Tarybos sprendimu 2012/22/ES dėl Europos Sąjungos prisijungimo prie 1974 m. Atėnų konvencijos dėl keleivių ir jų bagažo vežimo jūra 2002 m. protokolo, išskyrus jo 10 ir 11 straipsnius (OL 2012 L 8, p. 1) (toliau – Tarybos sprendimas 2012/22/ES), ir 2011 m. gruodžio 12 d. Tarybos sprendimu 2012/23/ES dėl Europos Sąjungos prisijungimo prie 1974 m. Atėnų konvencijos dėl keleivių ir jų bagažo vežimo jūra 2002 m. protokolo, kiek tai susiję su jo 10 ir 11 straipsniais (OL 2012 L 8, p. 13) (toliau – Tarybos sprendimas 2012/23/ES), kuriuo Europos Sąjungos vardu numatomas Europos Sąjungos prisijungimas prie Protokolo, taip pat inter alia nustatoma, kad Europos Sąjungos valstybės narės turi imtis reikiamų veiksmų Protokolo ratifikavimo ar prisijungimo dokumentus deponuoti per pagrįstą laiką.
Teikiamu Įstatymo projektu siekiama ratifikuoti Protokolą ir taip įvykdyti jam įsigalioti Lietuvos Respublikoje būtinas nacionalines procedūras, taip pat įgyvendinti Tarybos sprendimą  2012/22/ES ir Tarybos sprendimą 2012/23/ES. 
Tarptautinės jūrų organizacijos Teisės komitetas 2006 m. spalio 19 d. priėmė Tarptautinės jūrų organizacijos 1974 m. Atėnų konvencijos dėl keleivių ir jų bagažo vežimo jūra ir Protokolo įgyvendinimo išlygą (toliau – TJO išlyga) ir gaires, siekiant išspręsti kai kuriuos susijusius klausimus, pavyzdžiui, žalos, susijusios su terorizmu, kompensavimo ir kitus. Tarybos sprendimu 2012/22/ES ir Tarybos sprendimu 2012/23/ES numatoma, kad, deponuojant Protokolo ratifikavimo dokumentus, turi būti pareikšta TJO gairėse numatyta išlyga. Įstatymo projektu siekiama pareikšti minėtąją išlygą.
Be to, ratifikavus Protokolą, būtų sudaromos tinkamos prielaidos išvengti situacijų, kai Lietuvos Respublikos išduoti liudijimai, patvirtinantys 1974 m. Atėnų konvencijos dėl keleivių ir jų bagažo vežimo jūra su pakeitimais, padarytais Protokolu, 4a straipsnyje nurodyto draudimo ar kitos finansinės garantijos dėl atsakomybės už keleivių mirtį ir kūno sužalojimą turėjimą (toliau – liudijimas), šiuo metu išduodami tiesiogiai taikomų Europos Sąjungos teisės aktų pagrindu, nebūtų pripažįstami valstybėse, kurios yra Protokolo šalys, bet ne Europos Sąjungos valstybės narės.
2. Įstatymo projekto rengėjas
Teisės aktų projektus parengė Lietuvos Respublikos susisiekimo ministerijos Vandens ir geležinkelių transporto politikos departamento (direktorius Andrius Šniuolis, tel. 239 3926, el. p. andrius.sniuolis@sumin.lt) Vandens transporto skyrius (vedėjas Juozas Darulis, tel. 239 3980, el. p. juozas.darulis@sumin.lt), tiesioginis rengėjas – šio skyriaus vyriausiasis specialistas Artūras Kungys  (tel. 239 3930, el. p. arturas.kungys@sumin.lt). 

3. Projekto siūlomų nuostatų teisinio reguliavimo būklė šiuo metu
Protokolo ir TJO išlygos nuostatos į Europos Sąjungos ir Lietuvos Respublikos nacionalinę teisę inkorporuotos 2009 m. balandžio 23 d. Europos Parlamento ir Tarybos reglamentu (EB) Nr. 392/2009 dėl keleivių vežėjų jūra atsakomybės avarijų atveju (OL 2009 L 131, p. 24). Įgyvendinant minėtą reglamentą, priimtas Lietuvos Respublikos Vyriausybės 2012 m. lapkričio 28 d. nutarimas Nr. 1437 „Dėl 2009 m. balandžio 23 d. Europos Parlamento ir Tarybos reglamento (EB) Nr. 392/2009 dėl keleivių vežėjų jūra atsakomybės avarijų atveju įgyvendinimo“, kuriuo Susisiekimo ministerijai pavesta patvirtinti 1974 m. Atėnų konvencijos dėl keleivių ir jų bagažo vežimo jūra su pakeitimais, padarytais Protokolu, 4a straipsnyje nurodyto draudimo ar kitos finansinės garantijos liudijimo dėl atsakomybės už keleivių mirtį ir kūno sužalojimą išdavimo tvarkos aprašą, o Lietuvos saugios laivybos administracijai išduoti minėtąjį liudijimą. Įgyvendinant minėtąjį nutarimą, patvirtintas Lietuvos Respublikos susisiekimo ministro 2012 m. gruodžio 28 d. įsakymas Nr. 3-878 „Dėl 1974 m. Atėnų konvencijos dėl keleivių ir jų bagažo vežimo jūra su pakeitimais, padarytais   2002 m. protokolu, 4a straipsnyje nurodyto draudimo ar kitos finansinės garantijos liudijimo dėl atsakomybės už keleivių mirtį ir kūno sužalojimą išdavimo tvarkos aprašo patvirtinimo“, kuriuo nustatyta liudijimo ir jo dublikato išdavimo, liudijimo patikslinimo, įspėjimo apie galiojimo sustabdymą, galiojimo sustabdymo, galiojimo sustabdymo panaikinimo, galiojimo panaikinimo sąlygos ir tvarka, liudijimų registravimo tvarka.
4. Numatomos naujos teisinio reglamentavimo nuostatos ir laukiami teigiami rezultatai
Ratifikuodama Protokolą, Lietuvos Respublika įsipareigotų taikyti Protokolo nuostatas, kuriomis siekiama patobulinti vežėjų atsakomybės ir kompensavimo jūra vežamiems keleiviams tvarką, numatyti griežtą vežėjo atsakomybę, įskaitant privalomąjį draudimą, su teise pareikšti draudikams tiesioginį ieškinį iki tam tikrų nurodytų ribų. Be to, Protokolu numatytos taisyklės dėl jurisdikcijos ir teismo sprendimų pripažinimo ir vykdymo. Protokolu iš dalies keičiama 1974 m. Atėnų konvencija dėl keleivių ir jų bagažo vežimo jūra, o jo 15 straipsnyje nustatoma, kad Protokolo Susitariančiosios Šalys abu dokumentus supranta ir aiškina kaip vieną dokumentą. Lietuvos Respublika nėra Atėnų konvencijos dalyvė.
Atsižvelgiant į tai, kad Protokolo ir Tarptautinės jūrų organizacijos gairių nuostatos yra inkorporuotos į Europos Sąjungos teisę, yra perkeltos ir taikomos Lietuvos Respublikoje, o Įstatymo projektu yra pareiškiamos TJO išlygos, esminių reglamentavimo pakeitimų ratifikavus Protokolą nenumatoma. Ratifikavus Protokolą, Lietuvos Respublikos išduodamas liudijimas atitiktų ne tik Europos Sąjungos, bet ir Protokolo reikalavimus, todėl būtų pripažįstamas šalyse, kurios yra ratifikavusios Protokolą, bet nėra Europos Sąjungos valstybės narės.
5. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta 
Ratifikavus Protokolą, neigiamų pasekmių nenumatoma.

Įstatymo projektu siūlomi reguliuoti teisiniai santykiai neturės esminės įtakos ir neigiamų pasekmių ekonomikai, socialinei aplinkai, teisinei sistemai, administracinei naštai.
6. Galima priimto įstatymo įtaka kriminogeninei situacijai, korupcijai
Įstatymo projektas neturės poveikio kriminogeninei situacijai ar korupcijai.
7. Galima priimto įstatymo įtaka verslo sąlygoms ir jo plėtrai

Ratifikavus Protokolą, būtų išvengta grėsmės nacionalinėje teisėje įtvirtinti kitokius nei tarptautinėje praktikoje priimtus ir taikomus reikalavimus dėl atsakomybės jūrų laivų avarijų atveju. Be to, įsigaliojus Protokolo nuostatoms tarptautiniu mastu, Lietuvos Respublikos išduodami liudijimai atitiks visus tarptautinius reikalavimus ir Lietuvos laivų savininkai išvengs tikimybės, kad turimi dokumentai nebus pripažįstami valstybėse, kurios yra Protokolo šalys, bet ne Europos Sąjungos valstybės narės.
8. Įstatymo inkorporavimas į teisinę sistemą, kokius galiojančius teisės aktus būtina pakeisti ar panaikinti, priėmus Įstatymo projektą
Pagal Lietuvos Respublikos Konstitucijos 138 straipsnio 1 dalies 6 punktą Protokolas priskirtinas prie ratifikuotinų Lietuvos Respublikos tarptautinių sutarčių. 
Priėmus Įstatymą ir ratifikavus Protokolą priimti naujų, keisti ar pripažinti netekusiais galios galiojančių teisės aktų nereikės. 
9.  Įstatymo projekto atitiktis Lietuvos Respublikos valstybinės kalbos, Lietuvos Respublikos teisėkūros pagrindų įstatymų reikalavimams, įstatymo projekto sąvokų ir jas įvardijančių terminų įvertinimas Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Lietuvos Respublikos valstybinės kalbos, Lietuvos Respublikos teisėkūros pagrindų įstatymų. Įstatymo projektu naujos sąvokos neįtvirtinamos. 

10. Įstatymo projekto atitiktis Žmogaus teisių ir pagrindinių laisvių apsaugos konvencijos nuostatoms bei  Europos Sąjungos dokumentams
Įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir suderintas su Europos Sąjungos teisės aktais. 

11. Įstatymui įgyvendinti reikalingi įgyvendinamieji teisės aktai, jų priėmimo laikotarpis ir priimantieji
Priėmus Įstatymą ir ratifikavus Protokolą priimti įgyvendinamųjų teisės aktų nereikės. 
12.   Įstatymui įgyvendinti reikalingos lėšos
Teikiamam Įstatymo projektui įgyvendinti valstybės, savivaldybių biudžetų ir kitų valstybės įsteigtų fondų lėšų nereikės.
13.  Įstatymo projekto rengimo metu gauti specialistų vertinimai ir išvados

Specialistų vertinimų ir  išvadų dėl Įstatymo projekto nebuvo gauta. 

14. Reikšmingi Įstatymo projekto žodžiai, kuriuos reikia įtraukti į kompiuterinę paieškos sistemą
Reikšminiai žodžiai, kurių reikia šiam įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną Eurovoc: „keleivių vežimas“, „bagažo vežimas“, „jūrų laivo avarija“, „atsakomybė“, „draudimas“.
15. Kiti, iniciatorių nuomone, reikalingi pagrindimai ir paaiškinimai

Vadovaujantis Protokolo 20 straipsnio nuostatomis, Protokolas įsigalios praėjus dvylikai mėnesių nuo tos dienos, kai 10 valstybių pasirašo jį be ratifikavimo, priėmimo ar patvirtinimo išlygų, arba deponuoja Tarptautinės jūrų organizacijos Generaliniam sekretoriui ratifikavimo, priėmimo, patvirtinimo ar prisijungimo dokumentus. Valstybėje, kuri šį Protokolą ratifikuoja, priima, patvirtina ar prie jo prisijungia jau įvykdžiusi Protokole nustatytas įsigaliojimo sąlygas, šis Protokolas įsigalioja praėjus trims mėnesiams nuo tokios valstybės atitinkamo dokumento deponavimo dienos, bet ne anksčiau, negu šis Protokolas įsigalioja. Protokolą yra ratifikavusios 16 valstybių (tarp jų – 8 Europos Sąjungos valstybės narės), kurios sudaro 30,08 procento pasaulinio laivybos tonažo, Protokolas tarptautiniu mastu įsigaliojo 2014 m. balandžio 13 d.

